Polisie ontken Kaapstad-busse is aan die brand gesteek | Maroela Media
Polisie ontken Kaapstad-busse is aan die brand gesteek
Polisiebeamptes in Delft, Kaapstad Foto: @SAPoliceService, Twitter
Die polisie in die Wes-Kaap het in ŉ verklaring gesê gerugte op sosiale media dat busse en voertuie aan die brand gesteek is of dat skote gevuur is, is onwaar.
“Alhoewel die polisie ŉ sterk teenwoordigheid in Delft en Nyanga handhaaf, was daar geen voorvalle aangemeld dat voertuie of busse aan die brand gesteek is nie,” het kapt. FC van Wyk, woordvoerder van die polisie, gesê. “Slegs een voorval waar klippe gegooi is, is vanoggend aangemeld en die omstandighede word ondersoek.”
Van Wyk het gesê as deel van hul operasie in Delft is 14 taxi-operateurs ondervra nadat hulle met drie vuurwapens betrap is. Hulle is daarna vrygelaat.
“Ons versoek die publiek om nie misleidende kommentaar op sosialemediaplatforms te publiseer wat onnodige paniek kan saai nie. Ons neem met kommer kennis van die foto’s van busse wat aan die brand gesteek is wat op sosiale media gedeel word wat nie verbind word met die huidige situasie nie. Dit het ŉ geruime tyd gelede gebeur.”
Donald Grant, LUR van die departement van vervoer en openbare werke, het intussen gesê sy departement werk nou saam met die polisie, verkeersowerhede en die Stad Kaapstad om die huidige situasie in Delft aan te spreek.
“Ek sal ook ŉ kennisgewing in die staatskoerant publiseer oor my voorneme om die Delft-gebied as ŉ hoërisikogebied te verklaar vir openbare vervoer. Indien die gebied as ŉ hoërisikogebied verklaar word, sal die provinsiale regulerende entiteit bemagtig word om bedryfslisensies op te skort en bedrywighede deur minibustaxi’s op sekere roetes op te skort,” het hy verduidelik.
“Om dié drastiese maatreëls te voorkom, het my departement intussen ŉ groep ervare, onafhanklike bemiddellaars aangestel om alle partye wat by die konflik in Delft betrokke is, na die tafel te bring, om saam te werk aan ŉ vreedsame oplossing.”
Grant het gesê sy departement bedank die polisie vir die verdere ontplooiing van beamptes in die gebied en vinnige inhegtenisnemings wat ná misdade volg.
Nagenoeg 50 taxi’s is reeds gekonfiskeer in Delft en by Kaapstad-stasie.
11-jarige het verkragtingslagoffer gered
Boer op plaas met ysterstaaf aangerand
huggy bear · 2 jaar gelede
As Namawhan met misleidende aansprake kan kom oor sogenaamde wit-op- swart massamoorde, dan is dit seker ook maar goed dat ander ook misleidende aansprake kan maak
Cheers · 2 jaar gelede
Ons glo in elk geval niemand meer nie, nie die statistieke nie, nie die polisie nie, nie die Ministers nie, nie die President nie, so sê maar wat julle wil, daar sal wel weer ‘n videotjie of twee erens feature oor die busse wat aan die brand gesteek is, hou maar aan in DENIAL leef, who cares anyway.?